南中送北使二首 二
作者：張說
朝代：唐

paragraphs: 待罪居重譯，窮愁暮雨秋。
山臨鬼門路，城繞瘴江流。
人事今如此，生涯尚可求。
逢君入鄉縣，傳我念京周。
別恨歸途遠，離言暮景遒。
夷歌翻下淚，蘆酒未消愁。
聞有胡兵急，深懷漢國羞。
和親先是詐，款塞果爲讐。
釋繫應分爵，蠲徒幾復侯。
廉頗誠未老，孫叔宜無謀。
若道馮唐事，皇恩尚可收。